મોતીભાઈ વઢવાણની બહાર ક્યારે પણ જાણીતા ન બન્યા. એમને પ્રસિદ્ધિનો મોહ પણ નહોતો. પણ એટલું કહેવું જોઈએ, કે એમને પોતાની શક્તિ અને અભિલાષા પ્રમાણે કાર્ય મળે, તેઓ પોતા માટે એવું કાર્યક્ષેત્ર પેદા કરી શકે, તે પહેલાં તેઓ ગુજરી ગયા હતા. જો એ વધુ જીવતા રહ્યા હોત તો ખરેખર ગુજરાતના સમર્થ કાર્યકર્તા નીવડ્યા હોત. ગાંધીજીએ ઈ.સ. ૧૯૨૧ની સાલ પછીથી જે જે રચનાત્મક વિચારો દેશને આપ્યા, તે દરેકેદરેક વિચાર જાણે કે મોતીભાઈને પહેલાં સૂઝી ગયો હતો તેમ લાગે છે અને એમના એ વિચારોનું સામ્ય જ્યારે બાપુજીના વિચારો સાથે જોઉં છું ત્યારે ઘડીભર એમ થઈ આવે છે, કે ખરેખર મોતીભાઈ એક મહાન પુરુષ હતા.